Na podlagi 27. člena Zakona o lekarniški dejavnosti (Uradni list RS, št. 85/16 in 77/17), 3. člena Zakona o zavodih (Uradni list RS, št. 12/91, 17/91, 45/94, 8/96, 18/98 in 36/00 - ZPDZC in 127/06-ZJZP), 61. člena Zakona o lokalni samoupravi (Uradni list RS, št. 94/07 - uradno prečiščeno besedilo, 76/08, 79/09, 51/10, 40/12-ZUJF, 14/15 - ZUUJFO, 76/16 - odl. US 11/18 - ZSPDSLS-1 in 30/18), 16. člena Statuta Občine Slovenska Bistrica (Uradni list RS, št. 55/10) in 16. člena Statuta Občine Makole (Uradno glasilo slovenskih občin, št. 2/07 in 45/14) sta Občinski svet Občine Slovenska Bistrica na \_\_\_\_ redni seji dne\_\_\_\_\_\_\_ ter Občinski svet Občine Makole na \_\_\_\_\_\_\_ redni seji dne\_\_\_\_\_\_\_\_\_\_\_

sprejela

**ODLOK**

**o ustanovitvi javnega lekarniškega zavoda Lekarna Slovenska Bistrica**

1. **SPLOŠNA DOLOČILA**
2. člen

 (uvodne določbe)

(1) Javni lekarniški zavod Lekarna Slovenska Bistrica (v nadaljnjem besedilu: zavod) je bil ustanovljen z Odlokom o ustanovitvi javnega zavoda za opravljanje lekarniške dejavnost Lekarna Slovenska Bistrica (Uradni list RS, št. 5/97 in 85/97), njegovo delovanje pa usklajeno z Odlokom o ustanovitvi javnega zavoda Lekarna Slovenska Bistrica (Uradni list RS, št. 97/00) in Odlokom o ustanovitvi javnega zavoda Lekarna Slovenska Bistrica (Uradni list RS, št. 15/16 - uradno prečiščeno besedilo).

(2) Ustanoviteljici zavoda sta:

- Občina Slovenska Bistrica, Kolodvorska ulica 10, 2310 Slovenska Bistrica ter

- Občina Makole, Makole 35, 2321 Makole.

(3) S tem odlokom občini ustanoviteljici (v nadaljevanju: ustanoviteljici) usklajujeta delovanje zavoda s predpisi, ki urejajo lekarniško dejavnost.

1. člen

(uporaba izrazov)

V odloku uporabljeni izrazi v slovnični obliki za moški spol se uporabljajo kot nevtralni za ženski in moški spol.

1. člen

 (vsebina odloka)

S tem odlokom se ureja:

* ime in sedež zavoda,
* ustanovitvene deleže ustanoviteljic,
* organizacija zavoda in vsebina dela zavoda,
* dejavnost zavoda,
* določbe o organih zavoda,
* ustanovitev skupnega organa,
* obseg premoženja, ki se zagotavlja zavodu,
* določbe o obsegu premoženja, ki je zavodu dano v upravljanje,
* določbe o ravnanju s premoženjem zavoda,
* sredstva za delo zavoda,
* pravice, obveznosti in odgovornosti zavoda v pravnem prometu,
* medsebojne pravice in obveznosti med ustanoviteljicama in zavodom,
* določbe o odgovornosti ustanoviteljic do obveznosti zavoda,
* naloge, organizacija dela in način sprejemanja odločitev skupnega organa,
* druge določbe v skladu z zakonom, ki ureja lekarniško dejavnost.
1. **STATUSNE DOLOČBE**
2. člen

 (ustanovitveni deleži)

(1) Ustanoviteljici imata v zavodu naslednje ustanovitvene deleže:

Občina Slovenska Bistrica 92,7 % ter

Občina Makole 7,3 %.

(2) Ustanovitveni deleži so izračunani po kriteriju števila prebivalcev po posameznih ustanoviteljicah.

1. člen

(ime, sedež in pravni status zavoda)

1. Ime zavoda: Lekarna Slovenska Bistrica.

Sedež zavoda: Partizanska ulica 1, 2310 Slovenska Bistrica.

(2) Zavod je pravna oseba s pravicami, obveznostmi in odgovornostmi, ki so določene z zakonom in s tem odlokom, ter odgovarja za svoje obveznosti s sredstvi, s katerimi lahko razpolaga. Zavod je vpisan v sodni register pri Okrožnem sodišču v Mariboru, pod številko 10042700.

6.člen

(žig zavoda)

(1) Zavod ima in uporablja žig okrogle oblike z logotipom v obliki stiliziranega križa, ob katerem je z velikimi črkami zapisano ime zavoda Lekarna Slovenska Bistrica.

(2) Organizacijske enote uporabljajo žig enake oblike, le da je pod imenom zavoda zapisano še ime organizacijske enote.

(3) V pravnem prometu nastopa zavod samo z žigom zavoda.

1. **ORGANIZIRANOST ZAVODA**

7.člen

 (organizacijske enote zavoda)

1. Zavod ima naslednje organizacijske enote:
* Lekarna Bistrica, Partizanska ulica 30, Slovenska Bistrica,
* Lekarna Center, Partizanska ulica 1, Slovenska Bistrica,
* Lekarna Plečnikova, Plečnikova ulica 27, Slovenska Bistrica,
* Lekarniška podružnica Zg. Polskava, Mariborska cesta 42, Zgornja Polskava ter
* Lekarniška podružnica Makole, Makole 35, Makole.

(2) Zavod lahko organizira spletno lekarno.

8.člen

(območje opravljanja lekarniške dejavnosti)

(1) Posamezna lekarna opravlja lekarniško dejavnost za območje, ki ga opredeli mreža javne lekarniške dejavnosti na primarni ravni v skladu z Zakonom o lekarniški dejavnosti.

(2) Zavod lahko ustanovi nove lekarne in lekarniške podružnice ter organizira priročne zaloge zdravil v skladu s standardi in pravili za organiziranje lekarne oziroma podružnice, po predhodnem mnenju pristojne zbornice, s soglasjem ministrstva in v soglasju z ustanoviteljicama.

**IV. DEJAVNOST ZAVODA**

9.člen

 (lekarniška dejavnost)

Temeljna dejavnost zavoda je lekarniška dejavnost, ki se izvaja kot javna služba, s katero se zagotavlja trajna in nemotena oskrba prebivalstva in izvajalcev zdravstvene dejavnosti z zdravili in drugimi sredstvi, ter farmacevtska obravnava pacientov.

10.člen

(obseg lekarniške dejavnosti)

1. Zavod opravlja lekarniško dejavnost v naslednjem obsegu:
* izdajanje zdravil za uporabo v humani in veterinarski medicini na recept in brez recepta,
* izdaja živil za posebne zdravstvene namene,
* farmacevtska obravnava pacienta,
* dejavnosti farmacevta svetovalca,
* farmacevtska intervencija,
* storitve telefarmacije,
* priprava magistralnih zdravil za uporabo v humani in veterinarski medicini na recept in brez recepta (v nadaljnjem besedilu: magistralna zdravila),
* priprava izdelkov za podporo zdravljenja in ohranitev zdravja,
* radiofarmacevtska lekarniška dejavnost,
* preverjanje kakovosti vhodnih snovi za pripravo in izdelavo magistralnih in galenskih zdravil,
* spremljanje podatkov in poročanje o neželenih učinkih in sumu nanje,
* prevzem neuporabljenih oziroma odpadnih zdravil v skladu s predpisom, ki ureja ravnanje z odpadnimi zdravili,
* druga dejavnost pri izdaji zdravil in drugih izdelkov, ki zagotavlja njihovo pravilno, smiselno in varno uporabo.

(2) Poleg javne zdravstvene službe lahko zavod opravlja tudi naslednje dejavnosti:

- preskrbo z drugimi izdelki za podporo zdravljenja in ohranitev zdravja,

- izdelovanje galenskih izdelkov,

- pripravo magistralnih homeopatskih zdravil,

- preskrbo z veterinarskimi izdelki,

- preskrbo z biocidnimi izdelki in kemikalijami,

- izvajanje samodiagnostičnih meritev in testov,

- preventivno in zdravstveno-izobraževalno dejavnost,

- pedagoško-izobraževalno dejavnost,

- znanstvenoraziskovalno dejavnost,

- druge dejavnosti in storitve s področja krepitve in varovanja zdravja,

- dostavo zdravil in drugih izdelkov na dom pacientov, k izvajalcem zdravstvene dejavnosti ter k drugim pravnim in fizičnim osebam,

- druge storitve, povezane z lekarniško dejavnostjo.

(3) Zavod lahko opravlja tudi druge dejavnosti, ki dopolnjujejo lekarniško dejavnost in so v skladu z določili Zakona o lekarniški dejavnosti in ostalih področnih zakonov:

- zdravstveno-vzgojno izobraževalno dejavnost,

- mentorstvo,

- informativno dejavnost.

(4) Glavna dejavnost zavoda je v skladu z Uredbo o standardni klasifikaciji dejavnosti razvrščena v:

47.730 Trgovino na drobno v specialnih prodajalnah s farmacevtskimi izdelki.

(5) Druge dejavnosti, ki jih zavod opravlja, so po standardni klasifikaciji dejavnosti razvrščene v:

21.100 Proizvodnjo farmacevtskih surovin,

21.200 Proizvodnjo farmacevtskih preparatov,

47.730 Trgovino na drobno v specializiranih prodajalnah s farmacevtskimi izdelki,

47.740 Trgovina na drobno v specializiranih prodajalnah z medicinskimi in ortopedskimi

 pripomočki,

47.750 Trgovino na drobno v specializiranih prodajalnah s kozmetičnimi in toaletnimi izdelki,

47.789 Drugo trgovino na drobno v drugih specializiranih prodajalnah,

47.910 Trgovino na drobno po pošti ali internetu,

68.200 Oddajanje in obratovanje lastnih ali najetih nepremičnin,

72.190 Raziskovalno in razvojno dejavnost na drugih področjih naravoslovja in tehnologije,

84.120 Urejanje zdravstva, izobraževanja, kulturnih in drugih socialnih storitev, razen obvezne socialne varnosti,

85.600 Pomožne dejavnosti za izobraževanje ter

86.909 Druge zdravstvene dejavnosti.

(6) Poleg dejavnosti iz prejšnjih odstavkov tega člena opravlja zavod tudi druge posle, ki so potrebni za njegov obstoj, ne pomenijo pa neposrednega opravljanja dejavnosti.

**V. ORGANI ZAVODA**

11.člen

 (organi zavoda)

(1) Z zavodom upravljajo in vodijo posle zavoda v mejah pooblastil in nalog, ki jih v skladu z zakonom določata ta odlok in statut zavoda, naslednji organi zavoda:

- direktor zavoda,

- strokovni vodja, kadar direktor ni nosilec lekarniške dejavnosti,

- svet zavoda in

- strokovni svet.

12. člen

 (direktor zavoda)

(1) Direktor zavoda zastopa in predstavlja zavod in je odgovoren za zakonitost dela zavoda.

(2) Direktorja zavoda imenuje na podlagi javnega razpisa za dobo petih let svet zavoda s predhodnim soglasjem ustanoviteljic. Svet zavoda izvede postopek javnega razpisa in opravi izbirni postopek v skladu z določili zakona, ki ureja lekarniško dejavnost.

(3) Za direktorja zavoda je lahko imenovan, kdor:

- ima izobrazbo, pridobljeno po študijskem programu najmanj druge stopnje, oziroma ima raven izobrazbe, ki v skladu z zakonom ustreza izobrazbi druge stopnje,

- ima izkušnje s področja vodenja in upravljanja,

- ni hkrati član sveta zavoda istega ali drugega javnega lekarniškega, zdravstvenega ali socialnovarstvenega zavoda,

- ni v delovnem ali pogodbenem razmerju pri pravnih ali fizičnih osebah, ki opravljajo dejavnost izdelovanja zdravil ali dejavnost prometa na debelo z zdravili, nima lastniškega deleža ali lastništva z možnostjo vpliva pri proizvajalcu zdravil oziroma pri delodajalcu, ki je s temi osebami povezana družba v skladu s predpisi, ki urejajo gospodarske družbe,

- ni pravnomočno obsojen zaradi naklepnega kaznivega dejanja, ki se preganja po uradni dolžnosti in ni bil obsojen na nepogojno kazen zapora v trajanju več kot šest mesecev.

1. člen

(naloge direktorja zavoda)

(1) Direktor zavoda opravlja naslednje naloge:

- organizira delo in poslovanje zavoda,

- odgovarja za strokovnost dela zavoda, v kolikor poslovodna funkcija in funkcija vodenja strokovnega dela nista ločeni,

- pripravi program dela s finančnim načrtom in letno poročilo,

- sprejema akt o organizaciji dela po predhodnem mnenju reprezentativnih sindikatov v zavodu in predhodnem soglasju sveta zavoda,

- sprejema akt o sistemizaciji delovnih mest po predhodnem mnenju reprezentativnih sindikatov v zavodu in predhodnem soglasju sveta zavoda,

- sprejema kadrovski načrt s soglasjem sveta zavoda,

- sprejema akte o varstvu pri delu in požarni varnosti,

- predlaga načrt investicij in razvoj lekarniške dejavnosti v soglasju s svetom zavoda,

- predlaga nove lekarniške programe v soglasju s svetom zavoda,

- odloča o delovnih razmerjih zaposlenih v zavodu,

- sklepa pogodbe in najema kredite v skladu z določili statuta zavoda,

- imenuje delavce s posebnimi pooblastili in odgovornostmi,

- sprejema splošne akte zavoda, razen tistih, ki so v pristojnosti sveta zavoda,

- zagotavlja neodvisno strokovno izpopolnjevanje farmacevtskih strokovnih delavcev,

- poroča ministrstvu o številu prejetih receptov in številu farmacevtskih strokovnih delavcev,

- farmacevtske strokovne delavce spodbuja k strokovnemu in etičnemu izvajanju lekarniške dejavnosti,

- zagotavlja strokovno neodvisnost vodij lekarn glede naročanja zdravil, medicinskih pripomočkov ali drugih izdelkov za podporo zdravljenja in ohranitev zdravja,

- druge naloge, določene z zakonom, ustanovitvenim aktom in statutom.

(2) Direktor je samostojen pri opravljanju poslov iz svojega delovnega področja.

(3) Direktor je za svoje delo odgovoren svetu zavoda v skladu z določili Obligacijskega zakonika. Direktor mora pri vodenju poslov ravnati z javnimi sredstvi s skrbnostjo dobrega gospodarja.

(4) Pri izvrševanju svoje funkcije ima direktor v delovnem procesu pravico in dolžnost določati in odrejati dela in naloge posameznim delavcem ali skupini delavcev za izvršitev določenih zadev v skladu z določbami splošnih aktov zavoda.

(5) V pravnem prometu zastopa in predstavlja direktor zavod neomejeno in je pooblaščen za sklepanje pogodb v okviru potrjenega finančnega načrta, razen:

- pogodb o investicijah, za katere je potreben sklep sveta zavoda,

- pogodb, ki se nanašajo na nepremičnine, ki jih ima zavod v upravljanju, za katere je potrebno soglasje ustanoviteljic.

1. člen

 (mandat direktorja zavoda)

(1) Mandat direktorja traja pet let in je po preteku lahko ponovno imenovan. Delavca, ki je bil pred imenovanjem za direktorja zaposlen v istem zavodu za nedoločen čas, se po prenehanju funkcije premesti v skladu s sistemizacijo delovnih mest in kadrovskem načrtu na prosto delovno mesto, ki ustreza njegovi strokovni izobrazbi in za katero izpolnjuje predpisane pogoje.

(2) Pravice in dolžnosti delodajalca v razmerju do direktorja izvaja svet zavoda.

15. člen

(razrešitev direktorja)

Direktor zavoda se razreši, če:

* to sam zahteva,
* mu je s pravnomočno sodno odločbo prepovedano opravljanje poklica,
* pri svojem delu ne ravna v skladu z Zakonom o lekarniški dejavnosti ali drugimi predpisi in splošnimi akti zavoda,
* ne izvaja sklepov sveta zavoda in ravna v nasprotju z njimi,
* z nevestnim ali malomarnim delom povzroča škodo zavodu.

16. člen

(vršilec dolžnosti direktorja)

Če direktorju predčasno preneha mandat oziroma če nihče izmed prijavljenih kandidatov za direktorja ni imenovan, svet zavoda imenuje vršilca dolžnosti direktorja izmed strokovnih delavcev zavoda, oziroma izmed prijavljenih kandidatov, vendar največ za eno leto. Za vršilca dolžnosti direktorja veljajo pogoji, ki se zahtevajo za direktorja.

17. člen

( strokovni vodja)

(1) Če direktor ni nosilec lekarniške dejavnosti v skladu z zakonom, ki ureja lekarniško dejavnost, vodi strokovno delo zavoda strokovni vodja.

(2) Za strokovnega vodjo je lahko imenovan nosilec lekarniške dejavnosti z najmanj petimi leti delovnih izkušenj na področju lekarniške dejavnosti.

(3) Strokovnega vodjo imenuje in razrešuje svet zavoda. Glede postopka imenovanja in razrešitve se smiselno uporabljajo določbe zakona, ki ureja lekarniško dejavnost za imenovanje in razrešitev direktorja.

(4) Mandat strokovnega vodje traja pet (5) let in je po preteku te dobe lahko ponovno imenovan.

18. člen

(svet zavoda)

(1) Svet zavoda nadzoruje in upravlja zavod.

(2) Svet zavoda ima naslednje naloge:

- sprejema statut in druge splošne akte, ki urejajo zadeve iz pristojnosti sveta zavoda,

- spremlja vodenje poslov zavoda in delo direktorja,

- s soglasjem ustanoviteljic imenuje in razrešuje direktorja,

- sklepa pogodbo o zaposlitvi direktorja,

- odloča o delovni uspešnosti direktorja,

- imenuje vršilca dolžnosti direktorja pod pogoji, določenimi z zakonom, ki ureja lekarniško dejavnost,

-uveljavlja zahtevke zavoda proti direktorju v zvezi s povračilom škode, nastale pri poslovodenju,

- obravnava poročila direktorja in daje smernice za njegovo delo,

- imenuje in razrešuje strokovnega vodjo,

- sprejme letni program dela in določa finančni načrt zavoda,

- sprejme normative za delo na predlog direktorja,

- nadzoruje ravnanje s premoženjem zavoda,

- nadzoruje namenskost in smotrnost porabe javni sredstev zavoda,

- preveri in potrdi letno poročilo zavoda,

- odloča o uporabi presežkov prihodkov nad odhodki iz izvajanje dejavnosti v skladu z zakonom, ki ureja lekarniško dejavnost,

- skupnemu organu predlaga, da se del presežka prihodka na odhodki zavoda v skladu z zakonom, ki ureja lekarniško dejavnost, vrne ustanoviteljicama,

- nadzoruje poslovanje in izvajanje programa dela zavoda z vidika sprejetega strateškega in letnega načrta zavoda,

- najmanj polletno spremlja in ocenjuje poslovanje zavoda,

- spremlja kazalnike kakovosti in varnosti v skladu z zakonom, ki ureja lekarniško dejavnost,

- druge naloge, določene z zakonom, aktom o ustanovitvi in statutom.

19. člen

(člani sveta zavoda)

(1) Svet zavoda šteje devet (9) članov v naslednji sestavi:

- štirje (4) predstavniki ustanoviteljic, in sicer: trije (3) predstavniki Občine Slovenska Bistrica in en (1) predstavnik Občine Makole,

- trije (3) predstavniki zaposlenih v zavodu,

- en (1) predstavnik pacientov in

- en (1) predstavnik Zavoda za zdravstveno zavarovanje Slovenije (v nadaljevanju: ZZZS).

(2) Predstavnike ustanoviteljic imenujeta občinska sveta.

(3) Predstavnike zaposlenih izvolijo delavci neposredno po postopku in na način, ki ga v skladu z zakonom določa statut zavoda.

(4) Predstavnika pacientov ustanoviteljici imenujeta na podlagi izvedenega javnega poziva, ki ga izvede skupni organ.

(5) Predstavnika ZZZS imenuje pristojni organ Zavoda za zdravstveno zavarovanje Slovenije, Območna enota Maribor.

(6) Svet zavoda na konstitutivni seji izmed članov izvoli predsednika in podpredsednika sveta.

(7) Mandat članov sveta zavoda traja pet (5) let. Član sveta zavoda je v svet lahko izvoljen oziroma imenovan največ dvakrat zaporedoma.

(8) Podrobnejše delovanje uredi svet zavoda s poslovnikom.

20. člen

(strokovni svet)

(1) Zavod ima strokovni svet, ki ga imenuje svet zavod na predlog direktorja zavoda.

(2) Strokovni svet zavoda obravnava in odloča o strokovnih vprašanjih. Sestavljajo ga direktor oziroma strokovni vodja kot predsednik in dva člana, ki ju izmed zaposlenih magistrov farmacije predlaga direktor. Mandat članov strokovnega sveta zavoda je vezan na mandat direktorja.

(3) Sestavo, način oblikovanja in naloge strokovnega sveta določa statut zavoda.

(4) Strokovni svet pri svojem delu smiselno uporablja poslovnik za delo sveta zavoda.

**VI. SKUPNE DOLOČBE ZA SVET ZAVODA IN STROKOVNI SVET**

21. člen

(skupne določbe)

(1) Prvo konstitutivno sejo sveta zavoda in strokovnega sveta skliče direktor v roku 30 dni po imenovanju oziroma po izvolitvi predstavnikov delavcev in prejemu predlogov.

(2) Svetu zavoda in strokovnemu svetu prične teči mandat z dnem konstituiranja.

**VII. KNJIGOVODSTVO IN FINANČNO POSLOVANJE ZAVODA**

22. člen

(vodenje knjigovodstva in knjigovodskih evidenc)

(1) Zavod vodi knjigovodstvo in knjigovodske evidence po načelih in pravilih, ki jih določajo zakonski predpisi iz tega področja.

(2) Za pravilno in zakonito vodenje knjigovodstva in knjigovodskih evidenc odgovarjata računovodja in direktor zavoda.

**VII. SREDSTVA ZA USTANOVITEV IN ZAČETEK DELA ZAVODA**

23. člen

(sredstva v upravljanju zavoda)

(1) Kot pravni naslednik javnega zavoda Lekarna Slovenska Bistrica, ustanovljenega z Odlokom o ustanovitvi javnega zavoda za opravljanje lekarniške dejavnost Lekarna Slovenska Bistrica (Uradni list RS, št. 5/97 in 85/97), javnega zavoda Lekarna Slovenska Bistrica, ustanovljenega z Odlokom o ustanovitvi javnega zavoda Lekarna Slovenska Bistrica (Uradni list RS, št. 97/00) in javnega zavoda, ustanovljenega z Odlokom o ustanovitvi javnega zavoda Lekarna Slovenska Bistrica (uradno prečiščeno besedilo - UPB1) (Uradni list RS, št. 15/16) zavod nadaljuje delo s sredstvi, ki jih že ima v upravljanju.

(2) Zavod ima v upravljanju premičnine in nepremičnine, katerih lastnici sta ustanoviteljici, s katerimi zavod upravlja samostojno in ima sklenjeno ustrezno pogodbo o upravljanju.

(2) Zavod ima v upravljanju naslednje nepremičnine:

 - zemljišče in prostori Lekarne Bistrica, Partizanska ulica 30, Slovenska Bistrica, stavbni del št. 1, št. stavbe 3204, ki leži na nepremičnini, parc. št. 700, k. o. 753-Slovenska Bistrica in je v celoti lastnina Občine Slovenska Bistrica,

- Lekarna Center, Partizanska ulica 1, Slovenska Bistrica, stavbni del št. 12, št. stavbe 1325, ki leži na nepremičnini parc. št. 1451, k. o. 753-Slovenska Bistrica in je v celoti lastnina Občine Slovenska Bistrica,

- Lekarniška podružnica Polskava, Mariborska cesta 42, Zgornja Polskava, stavbni del št. 8, št. stavbe 443, ki leži na nepremičnini parc. št. 257/1, k. o. 742-Zgornja Polskava in je v celoti lastnina Občine Slovenska Bistrica,

- Lekarniška podružnica Makole, Makole 35, Makole, stavbni del št. 2, št. stavbe 489, ki leži na nepremičnini parc. št. 411/5, k. o. 776-Jelovec in je v celoti lastnina Občine Makole.

(3) Zavod samostojno razpolaga in upravlja s premičnim premoženjem.

(4) Zavod ne more razpolagati z nepremičnim premoženjem ali ga obremeniti brez soglasja občine ustanoviteljice, ki je lastnica nepremičnine. Pogodba, sklenjena brez takšnega soglasja, je nična.

(5) Zavod lahko pridobiva v last nove nepremičnine, ki so potrebne za izvajanje njegove dejavnosti, le s soglasjem ustanoviteljic.

**VIII. VIRI, POGOJI IN NAČIN PRIDOBIVANJA SREDSTEV ZA DELO ZAVODA**

24. člen

( sredstva za delo zavoda)

(1) Zavod pridobiva sredstva za izvajanje dejavnosti:

- s plačili za opravljeno delo v okviru lekarniške dejavnosti na podlagi pogodbe z izvajalci zdravstveni zavarovanj,

- s plačili iz proračunskih sredstev,

- z izvajanjem lekarniške dejavnosti in drugih dejavnosti, ki so financirane iz zasebnih sredstev,

- iz sredstev ustanoviteljic oziroma iz namenskih sredstev za izvajanje in razvoj lekarniške dejavnosti,

- z donacijami in darili,

- iz drugih virov, doseženih na način in pod pogoji, določenimi z zakonom.

(2) Zavod mora sredstva, ki jih zagotavljata ustanoviteljici, uporabljati za namene, določene v proračunih.

25. člen

(opredelitev dohodkov)

Dohodki, ki jih zavod doseže pri opravljanju javne službe, in dohodki, ki jih zavod doseže z opravljanjem dejavnosti na trgu, so opredeljeni z vsakokrat veljavno zakonodajo.

26. člen

(presežek prihodkov in primanjkljaj sredstev)

(1) Presežek prihodkov nad odhodki, ki ga ustvari zavod, se nameni za:

- solventno in likvidno poslovanje zavoda,

- investicije v prostor in opremo lekarn,

- razvoj kadrov in uvajanje novih lekarniških storitev.

(2) Kot solventno poslovanje zavoda se šteje poslovanje, ki omogoča:

- dolgoročen vir sredstev v poslovanju zavoda,

- nerazporejen presežek prihodkov nad odhodki v višini šestmesečne povprečne vrednosti zalog blaga in

- šestmesečne povprečne vrednosti terjatev, ki presegajo obveznosti do dobaviteljev v preteklem letu.

(3) Za likvidno poslovanje zavoda mora ostati kot dolgoročni vir sredstev trajno v poslovanju zavoda nerazporejen presežek prihodkov nad odhodki najmanj v višini povprečnih enomesečnih stroškov poslovanja zavoda v preteklem letu.

(4) Svet zavoda predlaga ustanoviteljicama, da se del presežka prihodkov nad odhodki zavoda iz zasebnih sredstev vrne ustanoviteljicama, če s tem ni ogroženo solventno ali likvidno poslovanje zavoda. Ta sredstva smeta ustanoviteljici uporabiti izključno za izvajanje zdravstvene dejavnosti.

(5) Presežek iz zgornjega odstavka se med ustanoviteljici razdeli v skladu z ustanovitvenimi deleži, opredeljenimi v 4. členu tega odloka.

(6) O razporeditvi presežka prihodkov nad odhodki odloča svet zavoda s soglasjem skupnega organa.

(7) Ustanoviteljici ne odgovarjata za primanjkljaj zavoda, razen v primeru, če sta ustanoviteljici z zavodom pogodbeno zavezani za pokritje primanjkljaja.

(8) O načinu in višini pokrivanja primanjkljaja, ki ga ni moč pokriti iz razpoložljivih sredstev zavoda, odločata ustanoviteljici na predlog sveta zavoda.

**IX. NASTOPANJE V PRAVNEM PROMETU**

27. člen

(pravice, obveznosti in odgovornosti zavoda)

(1) Zavod je pravna oseba in nastopa v pravnem prometu v okviru svoje dejavnosti samostojno, z vsemi pravicami in obveznostmi, v svojem imenu in za svoj račun.

(2) Zavod za svoje obveznosti odgovarja z vsemi sredstvi, s katerimi razpolaga v skladu s predpisi, razen z nepremičnim premoženjem, za kar si mora pridobiti soglasje ustanoviteljic.

**X. VAROVANJE POSLOVNE TAJNOSTI**

28. člen

( poslovna tajnost)

Za poslovno tajnost štejejo podatki in listine, katerih nepooblaščena objava ali posredovanje bi škodovala interesom ali ugledu zavoda. Navedbo listin in podatkov, ki se štejejo za poslovno tajnost, opredeljuje statut.

**XI. SPLOŠNI AKTI ZAVODA**

29. člen

(statut in drugi splošni akti)

(1) Zavod ima naslednje splošne akte:

- statut zavoda,

- akt o sistemizaciji in organizaciji delovnih mest,

- akt o varstvu pri delu in požarni varnosti,

- splošne akte o knjigovodstvu, finančnem poslovanju in drugih zadevah s področja materialno finančnega poslovanja,

- poslovnik sveta zavoda in

- druge splošne akte.

(2) Pred sprejemom splošnega akta zavoda, za katerega je potrebno predhodno soglasje sindikatov in ki posega na področje pravic delavcev in njihovega ekonomsko socialnega položaja, se organizira razprava, na kateri lahko delavci ali sindikat dajejo pripombe, stališča in mnenja ali predlagajo spremembe oziroma dopolnitve določb splošnih aktov.

(3) Ob odločitvi za sprejem posameznega splošnega akta svet zavoda oziroma direktor določi način in roke za pripravo delovnega besedila osnutka oziroma predloga splošnega akta, določi strokovni organ ali delavca, ki vodi razpravo in zbira pripombe ter daje mnenja o določilih delovnega besedila, osnutka oziroma predloga splošnega akta ter določi potek sprejemanja.

**XIII. MEDSEBOJE PRAVICE IN OBVEZNOSTI MED USTANOVITELJICAMA IN ZAVODOM**

30. člen

(medsebojen pravice in obveznosti)

(1) Obveznosti in pravice zavoda do ustanoviteljic so naslednje:

- poroča ustanoviteljicama vsaj enkrat letno o svojem poslovanju,

- predloži ustanoviteljicama letno poročilo in poročilo o realizaciji letnega načrta,

- pripravlja in oblikuje razvojne načrte,

- ustanoviteljicama zagotavlja ustrezne podatke v skladu z zakonodajo,

- sodeluje z ustanoviteljicama pri ukrepih za izboljšanje zdravstvene in lekarniške dejavnosti v občinah.

(2) Obveznosti in pravice ustanoviteljic do zavoda so:

- zagotavljata mrežo javne lekarniške službe,

- sprejmeta akt o ustanovitvi zavoda,

- imenujeta in razrešujeta predstavnike ustanoviteljic v svet zavoda,

- dajeta soglasje k imenovanju in razrešitvi direktorja zavoda,

- odločata o presežku prihodkov nad odhodki v skladu z določili zakona, ki ureja lekarniško dejavnost,

- dajeta soglasje k razpolaganju z nepremičnim premoženjem zavoda.

(3) Druge medsebojne pravice, obveznosti in odgovornosti, ki niso opredeljene s tem odlokom, se uredijo v statutu.

31. člen

(zagotavljanje sredstev za razvoj)

(1) Ustanoviteljici sta dolžni zavodu zagotoviti sredstva za njegov razvoj oziroma razširjeno reprodukcijo in investicijska vlaganja v okviru dogovorjene mreže javne lekarniške dejavnosti na svojem območju.

(2) Za investicijska vlaganja in razvoj dejavnosti skupnega pomena se ustanoviteljici o deležih dogovorita ob vsakokratnih vlaganjih.

32. člen

(rok za izdajo soglasja ustanoviteljic)

V primeru, da mora zavod pridobiti soglasje ustanoviteljic, sta le-ti dolžni o izdaji soglasja odločiti v 60 dneh od prejema zahtevka. V kolikor soglasje v tem roku ni podano, se šteje, da je soglasje dano.

**XV. SKUPNI ORGAN ZA IZVRŠEVANJE USTANOVITELJSKIH PRAVIC**

33. člen

(skupni organ)

Za izvrševanje ustanoviteljskih pravic se ustanovi skupni organ ustanoviteljic.

34. člen

(ime in sedež skupnega organa)

(1) Ime skupnega organa za izvrševanje ustanoviteljskih pravic je Skupni organ ustanoviteljic Lekarne Slovenska Bistrica ( v nadaljnjem besedilu: skupni organ).

(2) Sedež skupnega organa je na sedežu Občine Slovenska Bistrica, Kolodvorska ulica 10, Slovenska Bistrica.

(3) Strokovne naloge za skupni organ opravljata Občinska uprava Občine Slovenska Bistrica in uprava Lekarne Slovenska Bistrica.

35. člen

(namen ustanovitve skupnega organa)

Skupni organ se ustanovi z namenom skupnega izvrševanja ustanoviteljskih pravic v razmerju do zavoda, razen tistih, katerih izvrševanje je pridržano občinskim svetom ustanoviteljic, in za usklajevanje odločitev občinskih svetov ustanoviteljic v zvezi z zavodom.

36. člen

(izvrševanje ustanoviteljskih pravic)

Skupni organ ima naslednje pristojnosti:

- daje soglasje k predlogu sveta zavoda glede presežka prihodkov nad odhodki zavoda iz zasebnih sredstev v skladu s petim odstavkom 38. člena Zakona o lekarniški dejavnosti,

- izvaja javni poziv za izbiro predstavnika pacientov v svet zavoda,

- imenuje in razrešuje predstavnika pacientov v svetu zavoda,

- potrjuje letni načrt investicij in investicijskega vzdrževanja,

- daje soglasje k statutu zavoda,

- zahteva podatke o izvajanju lekarniške dejavnosti, podatke o poslovanju zavoda in o poslovnih rezultatih ter druge podatke, ki so potrebni za izvrševanje funkcije ustanoviteljic,

- pregleduje dokumentacijo zavoda.

37. člen

(način izvrševanja nalog)

Skupni organ izvršuje svoje naloge po tem odloku samostojno, v imenu in za račun ustanoviteljic.

38. člen

(sestava in delo skupnega organa)

(1) Skupni organ sestavljata župana ustanoviteljic. Predsednik je župan Občine Slovenska Bistrica.

(2) Skupni organ sprejme interni akt s katerim podrobno določi poslovanje organa.

(3) Skupni organ odloča tako, da z odločitvijo soglašata oba župana. V kolikor se o posamezni odločitvi ne strinjata, o zadevi odločita občinska sveta obeh ustanoviteljic. Če občinska sveta ne sprejmeta soglasne odločitve o zadevi, ustanoviteljici imenujeta arbitražno komisijo.

(4) Arbitražno komisijo sestavljajo trije člani. Vsak občinski svet imenuje enega člana, tretjega pa imenuje Lekarniška zbornica. Odločitev arbitražne komisije je dokončna.

39. člen

(smiselna uporaba zakonov)

Za vse ostalo, kar ni s tem odlokom posebej določeno, se smiselno uporabljajo določila Zakona o zavodih in Zakona o lekarniški dejavnosti.

**XVI. PREHODNE IN KONČNE DOLOČBE**

40. člen

(delo organov)

Dosedanji direktor in strokovni svet nadaljujejo s svojim delom do izteka mandata.

Z veljavnostjo tega odloka se prične postopek imenovanja novih članov sveta zavoda.

41. člen

(uskladitev s tem odlokom)

(1) Zavod mora uskladiti statut zavoda s tem odlokom najkasneje v treh mesecih od uveljavitve tega odloka.

(2) Do uskladitve statuta in uskladitve drugih aktov s tem odlokom se smiselno uporabljajo določila obstoječih splošnih aktov zavoda, če niso v nasprotju s tem odlokom.

42. člen

(objava in začetek veljavnosti)

(1) Ustanoviteljici objavita ta odlok v uradnih glasilih svoje občine v petnajstih dneh po sprejemu na seji tistega občinskega sveta, ki je o odloku zadnji odločal.

(2) Ta odlok začne veljati naslednji dan po zadnji objavi.

(3) Z dnem začetka veljavnosti tega odloka preneha veljati Odlok o ustanovitvi javnega zavoda Lekarna Slovenska Bistrica (Uradni list RS, št. 15/16 - uradno prečiščeno besedilo).

Številka:

Datum:

 Občina Slovenska Bistrica

 dr. Ivan Žagar, župan

Občina Makole

Franc Majcen, župan